Nuori nainen yritettiin raiskata Tampereen Hervannassa varhain sunnuntaiaamuna.

Nainen oli nousi kello 4.22 Keskustorilta Hervantaan lähtevään bussiin numero 3. Samassa bussissa matkasi kolme ulkomaalaistaustaista miestä. Heistä yksi yritti keskustella naisen kanssa.

Kaikki neljä nousivat bussista pois Hervannan Duon pysäkillä, josta he lähtivät kävelemään Hervannan valtaväylää kaupunkiin päin. Kaksi miehistä erkani toisaalla ja yksi jatkoi samaan suuntaan naisen kanssa. Opiskelijakatu 19:n kohdalla mies yritti tehdä naiselle seksuaalista väkivaltaa, mutta nainen pääsi pakenemaan tilanteesta.

Tekijällä oli yllään valkoinen huppari. Hän oli raamikas, noin 185 senttiä pitkä ja hänellä oli lyhyt parta. Hän on arviolta 25-vuotias ja kotoisin Lähi-idästä. Alkumatkasta mukana olleet kaksi miestä olivat tekijää pienempikokoisia. Miehet ovat puhuneet matkalla keskenään mahdollisesti arabiaa.

Poliisi pyytää havaintoja tai tietoja tekijästä sähköpostiosoitteeseen vihjeet.pirkanmaa@poliisi.fi.

Hervannassa uhriksi joutunut nainen kertoi tapauksesta sosiaalisessa mediassa. Hän teki myös rikosilmoituksen.

Myös hämeenlinnalainen nuori nainen kertoo joutuneensa seksuaalisen ahdistelun kohteeksi lauantain ja sunnuntain välisenä yönä.

Naisen mukaan häntä alettiin seurata hänen kävellessään kotia yöllä. Tilanne kärjistyi siihen, että naista kourittiin alapäästä ja häntä yritettiin työntää moottoritielle. Myös naisen puhelin yritettiin viedä.

Nainen oli jutellut äitinsä kanssa puhelimessa kotimatkalla ja äiti oli soittanut tapauksesta hätäkeskukseen.

Tutkinnanjohtaja Marko Mäkinen vahvistaa poliisin saaneen rikosilmoituksen tapauksesta, mutta ei kommentoi asiaa sen enempää. Hän ei ota kantaa sosiaalisessa mediassa levinneisiin tietoihin.